ประกาศการประปานครหลวง เรื่อง มาตรการสนับสนุนการยกเลิกใช้น้ำบาดาล ครั้งที่ 5

ประกาศการประปานครหลวง
ประกาศการประปานครหลวง
เรื่อง มาตรการสนับสนุนการยกเลิกใช้น้ำบาดาล
ครั้งที่ ๕[๑]
 

เพื่อเป็นการสนองนโยบายรัฐบาลในเรื่อง
การแก้ไขปัญหาแผ่นดินทรุดอันเกิดจากสาเหตุการสูบใช้น้ำบาดาลทั้งภาครัฐและเอกชนในพื้นที่กรุงเทพมหานครและปริมณฑล
ตามที่คณะรัฐมนตรีได้มีมติเห็นชอบมาตรการป้องกันและแก้ไขวิกฤตการณ์แผ่นดินทรุดอันเกิดจากการใช้น้ำบาดาล

การประปานครหลวงจึงกำหนดมาตรการและแนวทางเพื่อสนับสนุนและส่งเสริมให้ผู้ใช้น้ำบาดาลภาคเอกชนที่ประสงค์จะใช้น้ำประปาทดแทนการใช้น้ำบาดาล
และใช้มาตรวัดน้ำขนาดตั้งแต่เส้นผ่าศูนย์กลาง ๑ ๑/๒ นิ้วขึ้นไป
ภายในวันที่ ๓๑ ธันวาคม ๒๕๔๘ จะได้รับส่วนลดดังนี้

๑.
อัตราค่าน้ำประปา
๑.๑
กรณีที่ยกเลิกการใช้น้ำบาดาลถาวร ปรับลดอัตราค่าน้ำเป็นอัตราคงที่ ลูกบาศก์เมตรละ
๑๓ บาท เป็นระยะเวลา ๒๔ เดือน นับจากวันที่ได้ยกเลิกการใช้น้ำบาดาลถาวร
๑.๒
กรณีที่ใช้น้ำประปาร่วมกับน้ำบาดาล ปรับลดอัตราค่าน้ำเป็นระยะเวลา ๒๔ เดือน
ตามหลักเกณฑ์ดังนี้
๑.๒.๑
จะปรับลดอัตราค่าน้ำเป็นอัตราคงที่ ลูกบาศก์เมตรละ ๑๓ บาท หากใช้น้ำประปาเพิ่มขึ้นจากเดิม
๓๐% (ค่าเฉลี่ยของปริมาณน้ำใช้ ๖ เดือนย้อนหลังก่อนการขอใช้น้ำประปาตามประกาศนี้)
๑.๒.๒
หากเดือนใดใช้น้ำประปาเพิ่มขึ้นจากเดิมไม่ถึง ๓๐% จะคิดค่าน้ำประปาตามอัตราปกติ
ตามข้อ
๑.๑ และ ๑.๒ จะต้องมีปริมาณการใช้น้ำต่อเดือนไม่น้อยกว่า ๒ เท่าของปริมาณการใช้น้ำขั้นต่ำของขนาดมาตรวัดน้ำ
ตามประกาศการประปานครหลวง เรื่อง กำหนดปริมาณการใช้น้ำขั้นต่ำเพื่อลดการใช้น้ำบาดาล

๒.
ค่าใช้จ่ายในการติดตั้งประปาใหม่หรือเพิ่มขนาดมาตรวัดน้ำ
มีส่วนลดค่าใช้จ่ายได้เพียงกรณีใดกรณีหนึ่งดังนี้
๒.๑
กรณีที่มีท่อเมนวางผ่าน จะลดค่าใช้จ่ายเหมาจ่ายในการติดตั้งประปาใหม่ (Flat Rate) ลงเหลือ
๕๐%
๒.๒
กรณีที่ไม่มีท่อเมนวางผ่าน จะลดค่าใช้จ่ายในการวางท่อเมนหรือค่าใช้จ่ายเหมาจ่ายในการติดตั้งประปาใหม่
(Flat Rate) ลงเหลือ ๕๐% เพียงอย่างใดอย่างหนึ่งเท่านั้น
หากในพื้นที่นั้นสามารถรวมตัวกันใช้น้ำประปาได้ทุกรายแล้ว
การประปานครหลวงก็อาจจะพิจารณาการลงทุนค่าใช้จ่ายในการวางท่อเมนให้ในสัดส่วนที่เพิ่มขึ้นจากที่กำหนดไว้ก็ได้
๒.๓
กรณีที่เป็นผู้ใช้น้ำอยู่แล้ว แต่จำเป็นต้องเพิ่มขนาดมาตรวัดน้ำ จะลดค่าใช้จ่ายในการเพิ่มขนาดมาตรวัดน้ำลงเหลือ
๕๐%

ทั้งนี้
ตั้งแต่วันที่ ๑ พฤษภาคม ๒๕๔๘ เป็นต้นไป


ประกาศ ณ วันที่ ๒๗
เมษายน พ.ศ. ๒๕๔๘
พิพิธ พรหมสิทธิ์
ผู้ว่าการการประปานครหลวง















พัชรินทร์/ผู้จัดทำ
๒๙ กรกฎาคม ๒๕๔๘

สุเมธ/ปรับปรุง
๑๘ สิงหาคม ๒๕๕๘









[๑] ราชกิจจานุเบกษา
เล่ม ๑๒๒/ตอนที่ ๕๔ ง/หน้า ๖๘/๗ กรกฎาคม ๒๕๔๘